Turun kesäkuun lentonäytös sai jälleen uuden vetonaulan, kun Yhdysvaltain Ilmavoimien USAF:n kaksi Lockheed Martin F-35A Lightning II -häivehävittäjää osallistuu tapahtuman maanäyttelyyn. Kyseessä on tiettävästi ensimmäinen kerta, kun häivehävittäjä laskeutuu Suomeen.

Ilmavoimat on lentänyt Suomen ilmatilassa aiemmin yhteisharjoituksia F-22 Raptoreiden kanssa, mutta tuolloin koneet tukeutuivat muualle.

Nyt Turkuun saapuu kaksi USA:n ilmavoimien F-35A -häivehävittäjää. Ne tulevat 421. hävittäjälaivueesta kotitukikohtanaan Hillin lentotukikohta Utahissa. Eurooppaan 421. hävittäjälaivue saapui yhdessä 466. hävittäjälaivueen kanssa.



421. hävittäjälaivue on USA:n ilmavoimien kaikkein uusin F-35A laivue ja se vierailee Euroopassa ensimmäistä kertaa. Turkuun F-35A koneet lentävät Naton Spangdahlemin tukikohdasta Saksasta.

Lockheed Martin F-35A Lightning II -häivehävittäjien ensivisiitti Suomeen saa todennäköisesti ilmailusta kiinnostuneet entistä todennäköisemmin suuntaamaan Turun lentonäytökseen ensi viikonloppuna 15.-16. kesäkuuta. Häivehävittäjät ovat Turussa esillä vain maanäyttelyssä, mutta kyseessä on silti merkittävä vierailu.

Molemmat F-35A -hävittäjät tulevat esille maanäyttelyyn Lockheed Martinin osaston viereen. Koneiden ympärille tulee kuuden metrin turva-alue.

Kesällä 2018 Ilmavoimien 100-vuotisjuhlalentonäytöksessä Tikkakoskella Lockheed Martin esitteli F-35-hävittäjän täysikokoista mallia. Amerikkalaisvalmistajan odotettiin jo tuolloin tuovan oikean hävittäjän Suomeen.

Maailmanpoliittinen tilanne kuitenkin sotki kuvioita, mutta kesän 2019 lentonäytöksen eteen lupailtiin tehtävän kovasti töitä, jotta kone saadaan Suomeen.

Tänä vuonna USAF lähetti jo kesäkuun alussa Hillin lentotukikohdan 388. ja 419. hävittäjälaivueiden koneita Eurooppaan. Näistä ensimmäinen on USAF:n ensimmäinen operatiivinen F-35 -laivue. Molemmat osallistuvat Euroopan vierailunsa aikana Astral Knight 2019 -ohjuspuolustusharjoitukseen Italiassa, Sloveniassa ja Kroatiassa.

Sen aikana F-35A-hävittäjät tukeutuivat Italian Avianoon. USAF:n häivehävittäjät vierailevat myös Sveitsin Payernessa osana Sveitsin ilmavoimien hävittäjäevaluaatiota.

Kaikkiaan F-35 -hävittäjiä on toimitettu maailmanlaajuisesti jo 400. Niistä tuorein luovutettiin vast'ikään Yhdysvaltain Ilmavoimille Utahiin Hillin lentotukikohtaan. Kyseessä oli F-35A -hävittäjä.

Kuluvan vuoden aikana Lockheed Martinin odotetaan toimittavan kaikkiaan 131 häivehävittäjää. Kaikkien F-35 -hävittäjien lentoaika eli koelento- koulutus- ja operatiivisessa käytössä olevat koneet mukanlukien on jo 200 000 lentotuntia.

Huippukalliiksi mielletyn hävittäjän kustannuskäyrä on valmistajan mukaan ollut kovassa laskusuunnassa. Hinta on laskenut jo 11 vuotta peräkkäin. Nykyisen LRIP 11 (Low Rate Initial Production) -tilauksen mukaisen hinnan F-35A -hävittäjälle kerrotaan olevan 89,2 miljoonaa Yhdysvaltain dollaria. Yksikköhinnan odotetaan laskevan lähemmäs 80 miljoonaa vuonna 2020.

Suomen Ilmailuliiton 100-vuotisjuhlalentonäytökseen osallistuvat kaikki viisi Ilmavoimien HX-hävittäjähankintaan kuuluvaa toimijaa. Muilta valmistajista lentonäytösosuudessa nähdään Dassault Rafale, BAE Systems / Airbus Eurofighter Typhoon sekä Saab 39C Gripen. Boeing on ainakin toistaiseksi tapahtumassa mukana ilman Super Hornetia tai Growleria.



Päälentonäytös Turussa kesäkuussa 2019

Suomen Ilmailuliiton 100-vuotisjuhlalentonäytös järjestetään Turun lentoasemalla 15.-16.6.2019. Yleisöllä voi kokea ja nähdä suihkuhävittäjien jälkipolton jyrinää, klassista taitolentoa, pelastushelikoptereita, muodostelmalentoa ja harrasteilmailua.

Suomen Ilmailuliitto ry viettää monin eri tavoin juhlavuottaan. Sen suojelija on Tasavallan Presidentti Sauli Niinistö.

Ilmavoimat, maavoimien ilmailu sekä Rajavartiolaitoksen Vartiolentolaivue ovat kaikki vahvasti mukana näytöksessä.

Suomen Ilmailuliiton 100-vuotisjuhlalentonäytöksen järjestää Turun Lentokerho ry (TLK) joka on Suomen Ilmailuliiton jäsenkerho.

Lue myös: